钦定古今图书集成/明伦汇编/氏族典/第113卷 > 崔峄
## 钦定古今图书集成/明伦汇编/氏族典/第113卷 > 崔峄

按《宋史崔峄传》：“峄字之才，京兆长安人，进士及第，累
官尚书职方员外郎，知遂州。文州蕃卒数剽攻边户，
守臣虑生事，多以牛酒和遣。峄请守臣岁时得行边，
益募勇壮，伺其发，一切捕击之，后无复内寇。就除转
运使，历三司户部判官、河东转运使。会更钱法，潞州
民大扰，推其首恶诛之，人心遂定。后为户部副使，以”
右谏议大夫为河东都转运使，迁给事中。还，纠察在
京刑狱。谏官、御史言宰相陈执中纵嬖妾杀婢。命按治，峄颇左右执中即授龙图阁待制、知庆州。羌井坑
族乱，潜兵讨平。历知同州、凤翔府，改工部侍郎、集贤
院学士、知河中府。峄所至贪奸，比老益甚。在凤翔，转
运使薛向按之急，不得已至河中。请老，以刑部侍郎
致仕，卒。